P(aschalis) episcopus s(eruus) s(eruorum) dei. Venerabilibus fratribus et coepiscopis D(aimberto) Senonensi, Hu(goni) Niuernensi, S(tephano) Eduensi, Io(ceranno) Lingonensi, Hu(goni) Autisiodorensi salutem et apostolicam benedictionem. Ex fundatoris illustris memorie Gerardi comitis oblatione Vizeliacense monasterium beati Petri iuris esse uestra, ut credimus, notitia non ignorat. Verum quidam, sicut accepimus, loco eidem exactiones imponere et graues moliuntur iniurias irrogare. Rogamus ergo fraternitatem uestram et monemus, ut pro uestri officii debito locum ipsum protegere studeatis et siquis ei molestias fecerit, ab abbate uel fratribus requisiti ita inde iusticiam faciatis, ut a beato Petro et a nobis gratias habeatis. Dat Preneste XII Kal. Ianuarii. P(aschalis) episcopus s(eruus) s(eruorum) dei. Venerabilibus fratribus episcopis Galliarum salutem et apostolicam benedictionem. Sacerdotalis ordinis caritati uehementer indignum uidetur quod facinorosas personas, quas pro criminibus suis persequi deberetis, fouere dicimini. Interfectores enim Vizeliacensis abbatis in quorundam uestrum parrochiis licenter habitare dicuntur.